на Общността на въздушните превозвачи, които са предмет на оперативна забрана в границите на Съюза, така че в него да бъдат включени въздушни превозвачи от Ливан.
 (69)
 В случай че постъпи каквато и да е информация, имаща отношение към безопасността и указваща наличие на непосредствени рискове вследствие на неспазване на международните стандарти за безопасност, Комисията може да бъде принудена да предприеме допълнителни действия в съответствие с Регламент (ЕО) No 2111/2005.
 Въздушни превозвачи от Мадагаскар
 (70)
 Комисията продължава консултациите си с Органа за гражданско въздухоплаване на Мадагаскар — Aviation Civile de Madagascar („ACM“). По искане на ACM, в Брюксел на 2 октомври 2015 г. се проведе среща между, от една страна, Комисията, ЕААБ и една държава членка и, от друга страна, ACM и въздушния превозвач Air Madagascar.
 (71)
 По време на срещата ACM и Air Madagascar представиха информация относно напредъка, постигнат от двете организации по отношение на съответните коригиращи и превантивни планове за действие, приложени от тях за отстраняване на пропуските по отношение на безопасността, посочени в съображения 66—74 от Регламент (ЕС) No 390/2011. И ACM, и Air Madagascar считат, че тези пропуски по отношение на безопасността са били отстранени. ACM поиска преоценка на оперативните ограничения, наложени на Air Madagascar.
 (72)
 Комисията отбеляза напредъка, отчетен от ACM в отстраняването на констатираните от ИКАО пропуски, както и информацията, представена от ACM и въздушния превозвач Air Madagascar по отношение на съответните им коригиращи и превантивни планове за действие. При все че отчита напредъка, постигнат от ACM и от въздушния превозвач Air Madagascar, и дори, както се очаква, той да продължи, условията за облекчаване на настоящата частична забрана на Air Madagascar не са изпълнени. Все още е необходима проверка на действителното прилагане на международните стандарти за безопасност. ACM трябва да консолидира своя опит по отношение на въведените от него нови процеси. Във връзка с това може да се предвиди посещение от страна на Съюза за оценка на място в Мадагаскар за първото тримесечие на 2016 г. Освен това понастоящем няма достатъчно доказателства, за да се обоснове каквото и да било облекчаване на оперативните ограничения за въздушни превозвачи от Мадагаскар.
 (73)
 Поради това, и в съответствие с общите критерии, определени в приложението към Регламент (ЕО) No 2111/2005, се счита, че на този етап няма основания за изменение на списъка на Общността на въздушните превозвачи, които са предмет на оперативна забрана в границите на Съюза, по отношение на въздушните превозвачи от Мадагаскар.
 Въздушни превозвачи от Мозамбик
 (74)
 Мисията на Съюза за оценка, която се проведе през април 2015 г., позволи на Комисията да заключи, че докато компетентните органи за гражданско въздухоплаване в Мозамбик, Instituto de Aviação Civil de Moçambique (IACM) показа значителен напредък в прилагането на международните стандарти за безопасност, в Мозамбик все пак остават значителни недостатъци в системата за надзор на безопасността. Поради това бе решено Комисията, с помощта на ЕААБ, да предостави на IACM техническа помощ, с цел да се спомогне за отстраняването на все още съществуващите недостатъци и за приключването на процеса на изграждане на вътрешен капацитет, нужен за постигане на необходимата устойчивост.
